સૂત્રોના મતે, ગુજરાતમાં સ્વાઇન ફ્લૂની સ્થિતિ એટલી ગંભીર બની છેકે, અત્યાર સુધીમાં કુલ કેસોની સંખ્યા ૩૯૫૦ સુધી પહોંચી છે. આજે અમદાવાદમાં સ્વાઇન ફ્લૂના ૭૩ પોઝિટીવ દર્દી નોંધાયા હતાં. સિવિલમાં ૩૩૦ દર્દીઓની ઓપીડીમાં તપાસ કરાઇ હતી જે પૈકી ૧૬ દર્દીઓને તાકીદે સ્વાઇન ફ્લૂના વોર્ડમાં દાખલ કરાયાં હતાં. હાલમાં અમદાવાદ સિવિલમાં કુલ ૧૭૯ દર્દીઓ સારવાર હેઠળ છે. અમદાવાદમાં અત્યાર સુધી સ્વાઇન ફ્લૂના કુલ કેસોનો આંક ૧૮૩૬ થયો છે. આજે અમદાવાદમાં વધુ ત્રણ દર્દીઓના સ્વાઇન ફ્લૂને લીધે મોત થયાં હતાં જેથી મરણઆંક વધીને ૬૪ થયો છે. ગુજરાતમાં આજે મહેસાણામાં ૨, સુરત,ભાવનગર અને અમરેલીમાં એક એક એમ કુલ મળીને આઠ દર્દીઓના મોત થયાં હતાં. રાજ્યમાં સ્વાઇન ફ્લૂના કેસો વધવાનો સિલસીલો આજેય યથાવત રહ્યો હતો. વડોદરામાં ૧૩,સુરતમાં ૩૧, અમરેલીમાં ૮ પોઝિટીવ કેસો નોંધાયા જયારે બનાસકાંઠા,ભાવનગર અને ખડામાં પાંચ પાંચ કેસો નોંધાયા હતા. કચ્છ,ગાંધીનગર,જામનગર અને ભરૃચમાં ત્રણ ત્રણ કેસોની નોંધણી થઇ હતી. અત્યાર સુધી ગુજરાતમાં સ્વાઇન ફ્લૂના કુલ ૩૯૫૦ કેસો નોધાયાં છે જયારે સ્વાઇન ફ્લૂ પિડિત ૨૫૧૮ દર્દીઓ સાજા થઇ ઘેર પરત ફર્યાં છે. સરકારના અથાગ પ્રયત્નો છતાંયે હજુયે ગુજરાતમાં સ્વાઇન ફ્લૂ કાબૂમાં આવી શક્યો નથી.